STATE ELECTION COMMISSIONER IN MADC HNUAIA MDC BY-ELECTION LEH VILLAGE COUNCIL PATHUM  BY- ELECTION  NEIH HUN TUR OFFICIAL A PUANNA NEI,"777/2024-2025 Dated Siaha, 12th June 2024 : Vawiin chawhma dar 10:30 khan Mara Autonomous District Council (MADC)  hnuaia by-election neihna tur- 07- Chakhei MDC Constituency leh Village Council Constituency pathum, 25- New Siaha East -II, 91- Lopu leh 94-College Vaih-III,  by-election  neih tur  chu official a puanna DC Mini Conference Room- ah neih a ni a. Pu Laima Chozah, State Election Commissioner- chuan by- Election tur hi offical- a puanna a nei a, Pu K. Laldingliana, Secretary, State Election Commision chuan hun a kaihruai a ni. Pu Laima Chozah IAS (Rtd) chuan kalkhawmte hnena  lawmthu sawina neiin, Aizawl atanga puan theih ni mahse,  Siahaah ngei lo kala puan a ni chuan State Election Commission-in a ngaihpawimawh zia a tilang chiang hle a ti. India danpui article 243 ah State Election Commission chungchang, mawhphurhna leh thuneihna chiang taka ziak niin, Mizoramah chuan Kum 2008 atang khan changtlung taka  hnathawh tan niin,  chuta tang chuan dik leh felfai takin inthlanna a buatsaih thin a ni, a ti. India danpui '6th Schedule' hnuaiah Autonomous District Council- te thuneihna sang tak pek a ni a, he thuneihna hi dik tak leh mipuite hmasawnna atana hman erawh a tul hle a ti. Mahni mimal hamthatna aiin ram mipuite hamthatna leh chanvo ngaihpawimawh hmasak a tul tak zet a ti. Pu Laima Chozah chuan kum 32 zet IAS hna a thawh chhungin vawi 18 lai 'Election Observer' hna thawkin India ram hmun hrang hrangah a kal tawh thu a tarlang a. Inthlanna hmun apianga sum leh pai senso nasa thin lutuk chu veiawm a tih thu sawiin, tuna by- election neih turah pawh sum leh pai tam tak senral a ni leh ang tih a hlauhawm hle a ni,  a ti. Inthlanna neih apianga sum tam tak sen a ni thin hi politician- te dikloh nge mipuite zir loh vang zawk tih pawh hriatthiam a harsa hle a ti a. Election -a sum leh pai tam tak sen thin hian  mipuite rilru sukthlek tidanglamin ram leh hnam tan chhiatna nasa zawk a thlen fo  a ti . Ram rethei apiangah election laiin sum leh pai tam tak senral a ni tiin, ram rethei ni reng lo tura rilru siam thar a hun tawh takzet a ni, a ti. Sum leh  pai tam tak sengral lo a, felfai leh thianghlim taka inthlanna nei turin politician, political party,  NGO leh mipuite chu thawhpuiah a sawm a ni. Pu Laima Chozah chuan vawiin atanga vote thlak leh chhiar fel a nih a, a tlingte certificate pek a nih thlengin Model Code of Conduct (MCC) khauh taka kalpui a ni tawh ang a ti a. A bik takin inthlan buaipui tura ruat Election Official- te chu State Election Commission hnuaiah Deputation in an awm tawh tih inhriaa kawng engkima fimkhur turin a chah a. Election felfai taka kalpui a nih dawn thu tarlangin engtik lai pawhin 'compaint' thehluh theih reng a ni a, chak taka hmalak  nghal zel a ni ang a ti. By-election felfai, dik leh tluang taka neih a nih theihna turin Siaha mipuite thawhpuiah sawmin, mi tha leh dik ram leh hnam hmangaihtu thlang chhuak ngei turin duhsakna a hlan nghal bawk. Pu V.L. Hruaizela Khiangte, District Election Officer (DEO) chuan MADC hnuaia Member of District Council (MDC) leh Village Council by- election  neih tura State Election Commision (SEC) kim taka lo kal a, Siaha ah ngei 'Official Announcement' an lo nei thei chu lawmawm a tih  thu a sawi a. By-election turah SEC in thuneihna tawp a neih ang takin an thuchhuakte tha  taka zawm  leh theihtawpa thawhpui chu thil pawimawh hmasa a ni, a ti. Pu V.L. Hruaizela Khiangte, chuan MLA leh MP election zawhfel chauh ni mahse by- election neih tur hi a pawimawh hle a, a bik takin Village Council Member chu a bul thut (grassroot) a rawngbawltu tur an ni a, MDC pawh Mara  mipuite aiawha  MADC rorelna a thu tur a nih angin,  a thlangtute pawh kan fimkhur a tul hle a ti. Inthlanna tluang taka nei turin Election Official, Political Party mi leh sa, NGO leh Siaha mipuite thawhpuina a ngen nghal a ni. State Election Commission (SEC) in by- election neih dan tur kimchang thuchhuah a siam dan chu hetiang hi a ni 07-Chakhei MDC Constitency By-Election 1. Announcement of Schedule of Election by  the State Election Commission & Returning Officer- 12. 06.2024 2. Last Date for filing Nominations - 18.06.2024 (11:00 AM -3:00 PM) 3. Scrutiny of Nominations - 19.06.2024 4. Last Date for withdrawals of Candidature -21.06.2024  (till 1 :00PM) 5. Allotment of symbols & display of contesting Candidates- 21.06.2024 ( 1:00PM onwards) 6. Date of Poll -28.06.2024 (7:00AM - 5:00PM) 7.Date of Re-poll ( if necessary) -29.06.2024 ( 7:O0 AM - 5:00PM) 8. Counting of Votes - 02.07.2024 (10:00AM onwards) 9. Date on which Election process shall be completed - 05.07.2024 25- New Siaha E - II, 91- Lopu- II, 94- College Vaih- III Village Council Constituency by- election 1. Announcement of Schedule of Election by the State Election Commission &R Returning Officer- 12. 06.2024 2. Last Date for Filing Nominations - 19.06.2024 (11:00 AM -3:00 PM) 3. Scrutiny of Nominations - 20.06.2024 4. Last Date for withdrawals of Nominations -24.06.2024  (upto 3:00 PM) 5. Allotment of symbols to Candidates & display of contesting Candidates- 24.06.2024 ( 3:00PM onwards) 6. Date of Poll -9.07.2024 (7:00AM -5:00PM) 7.  Counting of Votes ( Counting of votes shall commenece as soon as possible after the poll is over - 09.07.2024 8. Date of Re-poll - 10.07.2024 (7:00 AM - 5:00PM) 9. Counting of re-poll votes ( Counting of votes shall commence as soon as possible after the poll is over) - 10.07.2024 10. Last date for formation of Executive Body - 12.07.2024 11. Date on which Election process shall be completed - 15.07.2024 Vawiin by- election puanna hunah hian State Election Commission (SEC) Chairman leh Member- te an telkim vek a, Siaha District Election Officer (DEO), Election official,  Political party aiawh leh Chanchinbumite pawh an telkim tha hle a. Pu R. Vanrengpuia, Deputy Secretary, State Election Commission chuan lawmthu sawina neiin hun a khar. Attachment Loading attachment...",Dated: 12 th Jun 24 3:22 PM,https://dipr.mizoram.gov.in/post/state-election-commissioner-in-madc-hnuaia-mdc-by-election-leh-village-council-pathum-by-election-neih-hun-tur-official-a-puanna-nei